Avainsanat

Tiivistelmä



Avainsanat

1. Rajatarkastukset, turvapaikka ja maahanmuutto – Maahanmuuttopolitiikka – Pitkään oleskelleiden kolmansien maiden kansalaisten asema – Direktiivi 2003/109 – Pitkään oleskelleen henkilön aseman saaminen – Edellytys – Pitkään oleskelleen henkilön perheenjäsen – Velvollisuus oleskella asianomaisessa jäsenvaltiossa laillisesti ja yhtäjaksoisesti viiden vuoden ajan ennen kyseisen aseman saamista koskevan hakemuksen jättämistä

(Neuvoston direktiivin 2003/109 4 artiklan 1 kohta ja 7 artiklan 1 kohta)

2. Rajatarkastukset, turvapaikka ja maahanmuutto – Maahanmuuttopolitiikka – Pitkään oleskelleiden kolmansien maiden kansalaisten asema – Direktiivi 2003/109 – Kansallisia säännöksiä, joissa myönnetään direktiivissä säädettyjä suotuisammin edellytyksin perheenjäsenelle ”pitkään oleskelleen kolmannen maan kansalaisen EU-oleskelulupa”, ei voida hyväksyä

(Neuvoston direktiivin 2003/109 2 artiklan e alakohta ja 13 artikla)

Tiivistelmä

1. Pitkään oleskelleiden kolmansien maiden kansalaisten asemasta annetun direktiivin 2003/109, sellaisena kuin se on muutettuna direktiivillä 2011/51, 4 artiklan 1 kohtaa ja 7 artiklan 1 kohtaa on tulkittava siten, että tämän direktiivin 2 artiklan e alakohdassa tarkoitettua pitkään oleskelleen kolmannen maan kansalaisen aseman jo saaneen henkilön perheenjäsentä ei voida vapauttaa saman direktiivin 4 artiklan 1 kohdassa säädetystä edellytyksestä, jonka mukaan kyseisen aseman saadakseen kolmannen maan kansalaisen on pitänyt oleskella asianomaisessa jäsenvaltiossa laillisesti ja yhtäjaksoisesti viiden vuoden ajan välittömästi ennen asiaa koskevan hakemuksen jättämistä.

Direktiivin 2003/109 4 artiklan 1 kohdassa säädetty edellytys, joka koskee laillista ja yhtäjaksoista oleskelua asianomaisen jäsenvaltion alueella viiden vuoden ajan ennen asiaa koskevan hakemuksen jättämistä, on nimittäin välttämätön edellytys direktiivissä säädetyn pitkään oleskelleen henkilön aseman saamiseksi, joten kolmannen maan kansalainen voi direktiivin 7 artiklan 1 kohdan nojalla hakea tällaista asemaa vain, jos hän itse henkilökohtaisesti täyttää kyseisen edellytyksen.

(ks. 34 ja 37 kohta sekä tuomiolauselman 1 kohta)

2. Pitkään oleskelleiden kolmansien maiden kansalaisten asemasta annetun direktiivin 2003/109, sellaisena kuin se on muutettuna direktiivillä 2011/51, 13 artiklaa on tulkittava siten, ettei jäsenvaltio voi sen nojalla myöntää direktiivissä säädettyjä suotuisammin edellytyksin direktiivin 2 artiklan e alakohdassa tarkoitetulle perheenjäsenelle pitkään oleskelleen kolmannen maan kansalaisen EU-oleskelulupaa.

Kuten erityisesti direktiivin 2003/109 2 artiklan b alakohdasta ja 14 artiklan 1 kohdasta ilmenee yhdessä tarkasteltuina, pitkään oleskelleen kolmannen maan kansalaisen EU-oleskelulupa nimittäin antaa lähtökohtaisesti haltijalleen oikeuden oleskella yli kolmen kuukauden ajan muiden kuin sen jäsenvaltion alueella, joka on myöntänyt hänelle pitkään oleskelleen henkilön aseman. Niinpä oleskeluluvassa, jonka jäsenvaltio myöntäisi direktiivin 13 artiklan mukaisesti saman direktiivin 2 artiklan e alakohdassa tarkoitetulle perheenjäsenelle unionin oikeudessa säädettyjä suotuisammin edellytyksin, ei missään tapauksessa voi olla kyse direktiivissä tarkoitetusta pitkään oleskelleen kolmannen maan kansalaisen EU-oleskeluluvasta.

(ks. 42–44 kohta ja tuomiolauselman 2 kohta)